Diari Oficial de la Generalitat Valenciana


Sumari del DOGV 2797, del 23-07-1996 (1996/838877)

ACORD de 24 d'abril de 1996, de la Comissió Territorial d'Urbanisme de València pel qual es va aprovar definitivament la revisió de les normes subsidiàries de Real de Montroi.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   2797

Data del DOGV
:   23-07-1996

Secció del DOGV
:   ALTRES DISPOSICIONS

Número del document
:   1996/838877


Data del document
:   24-04-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 24 d'abril de 1996, de la Comissió Territorial d'Urbanisme de València pel qual es va aprovar definitivament la revisió de les normes subsidiàries de Real de Montroi.   
La Comissió Territorial d'Urbanisme de València, en la sessió de 24 d'abril de 1996, va adoptar l'acord següent:  
Vist l'expedient tramés per l'Ajuntament de Real de Montroi, que fa referència a la revisió de la normes subsidiàries tipus-B, i de conformitat amb els següents:  
Antecedents de fet  
Primer  
El Ple de l'Ajuntament va aprovar, inicialment, el projecte el dia 12 de juliol de 1994 i, després del període d'informació pública corresponent, en el qual s'hi van presentar cinc al·legacions, el va aprovar, provisionalment, el 31 de juliol de 1995.  
Segon  
El projecte consta d'avanç, memòria informativa i justificativa, ordenances i plànols d'informació i d'ordenació, amb la qual cosa es compleix el que estableixen els articles 72.4 de la Llei del Sòl i el 37 i 38 del Reglament de Planejament.  
Tercer  
El 4 de març de 1996, la directora general de Qualitat Ambiental va emetre la declaració d'impacte ambiental preceptiva, en sentit favorable, si bé s'hi estableixen una sèrie de condicions d'escassa rellevància.  
Quart  
El 2 i el 6 de novembre de 1995 es van sol·licitar informes sectorials i preceptius a la Confederació Hidrogràfica del Xúquer, Direcció General d'Obres Públiques (Recursos Hidràulics i Carreteres), Diputació Provincial de València (Vies i Obres) i Conselleria de Cultura, Educació i Ciència. També s'ha sol·licitat un informe a la Direcció General de Comerç. S'han emés els següents:  
- La Direcció General d'Obres Públiques, el 21 de novembre de 1995, informe desfavorable, cosa que es va fer saber a l'ajuntament.  
- La Direcció Provincial (Vies i Obres) va emetre informe el 27 de novembre de 1995, en sentit favorable, la qual cosa es va comunicar a l'ajuntament.  
- La Direcció General de Comerç va emetre un informe, en sentit favorable, el 23 d'abril de 1996.  
Cinqué  
Real de Montroi té actualment unes normes subsidiàries de 1981. Se n'han tramitat fins ara set modificacions puntuals.  
El 20 de juliol de 1992, la Comissió Informativa va emetre un informe previ sobre la modificació número 7 de les normes subsidiàries de Real de Montroi. Posteriorment, el 28 de novembre de 1995, la Comissió Informativa va emetre un informe previ de la revisió de les normes subsidiàries, que va ser tramés a l'ajuntament perquè en prenguera coneixement.  
Fonaments de dret  
Primer  
L'expedient ha estat tramés per triplicat, diligenciat com cal. El 12 de febrer de 1996 va entrar, en el Registre de la Comissió Territorial d'Urbanisme de València, documentació que l'Ajuntament havia tramés, que consistia en l'acord plenari, de 30 de gener de 1996, i un annex a la memòria de les normes subsidiàries, així com els plànols d'ordenació.  
L'expedient s'ha tramitat correctament. S'ha seguit el procediment que estableixen els articles 114 del Reial Decret Legislatiu 1/1992, i el 125 i següents del Reglament de Planejament.  
Segon  
El projecte que es presenta per a l'aprovació definitiva és pràcticament idèntic al que, al seu dia, es va presentar per a la realització d'un informe previ. S'ha observat que s'han respectat quasi totes les consideracions que s'hi van fer. L'única consideració que mereix un comentari singular és la que fa referència a la magnitud del sòl urbanitzable, d'ús industrial, que s'ha establit. Aquest sòl -així s'expressa en la memòria- s'ha omplit d'implantacions industrials il·legals, ja que la seua realització es va dur a terme mitjançant el procediment d'autoritzar magatzems agrícoles (tot i que eren veritables naus industrials) sense que l'Ajuntament en controlara l'ús industrial posterior; no obstant això, es considera una justificació coherent del perquè de la classificació proposada: en primer lloc, perquè el sòl urbanitzable que hi ha en el document de planejament vigent no s'ha desenvolupat i, en segon lloc, perquè l'únic desenvolupament industrial s'ha produït en el sòl que ara es pretén classificar, a més d'haver-se inclòs el municipi en zona de promoció econòmica de la Comunitat Valenciana.  
Tercer  
Pel que fa a l'ús residencial s'observa que sobre el sòl urbà no hi ha noves classificacions significatives. No obstant això, respecte del sòl apte per a urbanitzar, sí que s'hi observen canvis importants. En primer lloc, s'hi observen canvis que corresponen a una reubicació del sòl esmentat, sobretot el situat al costat del sòl urbà -es proposa una ampliació del situat a l'est i una desclassificació del situat al sud-, ja que en situar-se al costat del sòl industrial i al cementiri, no té ofertes per al seu desenvolupament; en canvi, el situat a l'est permet tancar el nucli urbà (la resta el tanca el riu), a més de preveure-s'hi el desenvolupament d'una ronda urbana que delimite el sector esmentat, la qual cosa serà una imposició que caldrà resoldre en el planejament de desenvolupament.  
En el sector 2, residencial de baixa densitat, s'hi observa una millor classificació del sòl -s'uneixen els dos nuclis que hi ha-, a més d'observar-s'hi una consolidació molt significativa per implantació de construccions il·legals. La solució a aquesta qüestió és difícil; no obstant això, s'haurà de compel·lir l'ajuntament perquè realitze, al més aviat possible, el pla parcial preceptiu i la urbanització posterior del sector.  
Quart  
L'ús comercial apareix definit de manera concreta i diferenciada respecte dels altres usos semblants; no obstant això, atesos els problemes i l'especial incidència territorial que produeixen les grans superfícies comercials, caldrà establir de manera clara si l'ús comercial tipus C (superfície superior a 800 m2) està inclòs entre els permesos en el sòl urbà d'ús industrial i de magatzems (article 5.23), en el SAU sector-1 (article 5.30) i en el SAU sector-2 (article 5.34). Finalment, sembla escaient adequar els articles esmentats al que estableix el Decret 256/1994, de 20 de desembre, del Govern Valencià, sobre autorització administrativa de les grans superfícies de venda al detall.  
Aquesta deficiència es considera esmenada, ja que hi ha un informe de la Direcció General de Comerç en aquest sentit.  
Cinqué  
En el document d'esmena de deficiències s'han incorporat les observacions realitzades per la Diputació Provincial (Vies i Obres) i Direcció General d'Urbanisme de la Conselleria d'Obres Públiques, Urbanisme i Transports (Carreteres). Els seus representants van manifestar en la Comissió Informativa l'esmena de les deficiències indicades al seu dia.  
Sisé  
L'expedient es resol de conformitat amb les disposicions de la legislació anterior a la LRAU, en virtut de l'aplicació de la pròrroga concedida per mitjà de la resolució del conseller d'obres Públiques, Urbanisme i Transports, de 14 de febrer de 1996, dictada a l'empara de la disposició transitòria segona, punt 1, de la LRAU.  
Seté  
La Comissió Territorial d'Urbanisme és l'òrgan competent per a prendre resolució sobre l'aprovació definitiva de les normes subsidiàries, de conformitat amb el que estableixen l'article 118.3.a) de la Llei del Sòl, en relació amb l'article 15.10 del Decret 137/1990, de 30 de juliol, del Consell de la Generalitat Valenciana, pel qual s'aprova el Reglament dels òrgans Urbanístics de la Generalitat Valenciana.  
Aquesta Comissió Territorial d'Urbanisme de València acorda aprovar definitivament la revisió de les normes subsidiàries de Real de Montroi.  
L'Ajuntament de Real de Montroi haurà de notificar el contingut d'aquest acord a tots els particulars interessats en l'expedient de referència i haurà de publicar el text complet de les ordenances.  
Contra aquesta resolució, que no exhaureix la via administrativa, s'hi podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir de la data de la recepció d'aquesta publicació.  
Tot això, sense perjudici que s'hi puga interposar qualsevol altre recurs que es considere oportú.  
València, 24 de abril de 1996.- El secretari de la Comissió Territorial d'Urbanisme: José Manuel Palau Navarro.